લેખક જ્યોર્જ ઓરવેલના જન્મની શતાબ્દી ઊજવાઈ રહી છે. ૧૯૩૮માં સ્પેનના યુદ્ધના એના અનુભવોનું પુસ્તક 'હોમેજ ટુ કેટેલોનીઆ' પ્રકટ થયું ત્યારે એની માત્ર ૭૭૦ કોપીઓ વેચાઈ હતી. ઉર્દૂ શાયર મીરઝા અસદુલ્લો ખાં ગાલિબ પાસે ઉત્તરાવસ્થામાં પીવા માટે શરાબ ન હતો, અને ખાવા માટે રોટી ન હતી. મહાન હિન્દી કવિ નિરાલાને ચક્કી ખોલવી પડી હતી, અને ઉપેન્દ્રનાથ ‘અશ્ક'ની કરિયાણાની દુકાન હતી. પ્રેમચંદે ‘ગોદાન'ના કોપીરાઇટ માત્ર ૫ હજાર રૂપિયામાં વેચી દીધા હતા. જોકે બીજી વાર પ્રકાશકને ખરીદતી વખતે એક લાખ રૂપિયા આપવા પડ્યા હતા, લેખકનું શોષણ ક્યારે શરૂ થાય છે અને ક્યારે અટકે છે એનો કોઈ નિયમ નથી. રાહી માસૂમ રઝાના પ્રખ્યાત પુસ્તક ‘આધા ગાંવ' માટે પાંચ હજાર રૂપિયા પણ મળ્યા ન હતા. બાંગ્લાદેશી લેખિકા તસ્લીમા નસરીનની કૃતિ ‘લજ્જા’ યુરોપમાં છપાઇ ગયા પછી ૧૯૯૫માં હિન્દીમાં આવી ત્યારે પ્રકાશકે એક લાખ પચ્ચીસ હજારની રૉયલ્ટી આપી હતી.